ચોરીના બનાવ વિશે વધુ માહિતી આપતાં પોલીસે કહ્યું હતું કે ‘શૅરબજારનું કામ કરતા સુરેશના ઘરે બે નોકર હતા. એક દીપક અને બીજો શેખર. શનિવારે બપોરે આખો પરિવાર શૉપિંગ માટે નીકળ્યો ત્યારે ઘરમાં બન્ને નોકર હાજર હતા. બપોરે સાડાત્રણ વાગ્યે શેખરની ડ્યુટી પૂરી થઈ જતાં ઘરેથી નીકળી ગયો હતો અને દીપક ઘરમાં એકલો જ હતો ત્યારે તેણે આખો કાંડ કયોર્ હતો. રાતના નવ વાગ્યે ગણાત્રા પરિવાર ઘરે આવ્યો ત્યારે તેમને બંગલામાં પાર્ક કરેલી ટૉયોટા ગાડી દેખાઈ નહોતી. એટલું જ નહીં, બંગલાની લાઇટ પણ ચાલુ જોવા મળી હતી એટલે તેમણે પોતાના દીકરા ફિલિપ સાથે તપાસ કરતાં ઘરના મુખ્ય દરવાજાનું તાળું બંધ હતું, પણ પાછળના દરવાજાનું તાળું ખુલ્લું હતું. ઘરમાં દાખલ થતાં તેમને નોકર દીપક દેખાયો નહોતો અને ઘરમાં બેડરૂમમાં જ્યાં કબાટ અને તિજોરી રહેતાં હતાં ત્યાં બધું વેરવિખેર જોવા મળ્યું હતું. એમાં રહેલા દાગીના અને પૈસા ચોરાઈ ગયા હતા અને દીપકનો ફોન પણ લાગતો નહોતો. એટલે તેમણે તરત બીજા નોકર શેખરને ફોન કર્યો તો તેણે ઘરમાં છેલ્લે દીપક જ હોવાનું કહ્યું હતું. એટલે તેમણે તરત પોલીસમાં ફરિયાદ કરી હતી.